རབ་འབྱམས་རྒྱལ་བའི་དཀྱིལ་འཁོར་བསམ་ཡས་ཀྱི། །ཁྱབ་བདག་མཚུངས་བྲལ་པདྨ་སམ་བྷ་ཝའི། །བསྟན་པའི་ཡང་སྙིང་ཕྲིན་ལས་རྒྱ་མཚོའི་མཛོད། །དབང་བསྒྱུར་མཆོག་གི་སྤྲུལ་སྐུ་ཞབས་བརྟན་གསོལ། །གྲངས་མེད་བསྐལ་པར་ཐུགས་བསྐྱེད་ས་བོན་ལས། །བསླུ་མེད་ལེགས་ཚོགས་ལྗོན་པའི་དཔལ་ཡོན་གྱི། །གྲིབ་བསིལ་ཕན་བདེའི་ཁྱོན་ཡངས་འགྲོ་བའི་སྐྱབས། །དཔག་བསམ་མཆོག་གི་སྤྲུལ་སྐུ་ཞབས་བརྟན་གསོལ། །འདོད་འབྱུང་རིན་ཆེན་བྱང་སེམས་དབང་གི་རྒྱལ། །ཚོགས་གཉིས་ཆུ་གཏེར་ཆེ་ལས་ལེགས་འོངས་པས། །བསྐལ་བཟང་དམ་ཆོས་འདོད་པ་འཇོ་བའི་དཔལ། །རེ་སྐོང་མཆོག་གི་སྤྲུལ་སྐུ་ཞབས་བརྟན་གསོལ། །བྱམས་པའི་རྗིང་བུར་སྙིང་རྗེའི་མྱུ་གུ་འཁྲུངས། །གཞན་ལ་ཕན་པར་དགའ་བའི་འདབ་བརྒྱ་བཞད། །རིས་མེད་བཏང་སྙོམས་ཆེན་པོའི་ཟིལ་མངར་འགྱེད། །དྲི་བྲལ་མཆོག་གི་

སྤྲུལ་སྐུ༴ །འགྱུར་མེད་སྐུ་ཡི་རྡོ་རྗེ་མཚན་དཔེའི་གཏེར། །འགག་མེད་གསུང་གི་གསང་བ་ཟབ་རྒྱས་བཅུད། །དམིགས་མེད་ཐུགས་རྗེའི་འོད་བརྒྱས་ཞིང་ཀུན་ཁྱབ། །མི་ཟད་རྒྱན་གྱི་འཁོར་ལོ་ཞབས་བརྟན་གསོལ། །བདག་སོགས་མཁའ་མཉམ་འགྲོ་བ་ལས་ཉོན་གྱི། །སྡུག་བསྔལ་མི་ཟད་མཚོ་ཆེན་མྱུར་སྐེམ་ནས། །མཆོག་ཏུ་མི་འགྱུར་ཀུན་ཏུ་བཟང་པོ་ཡི། །གོ་འཕང་བླ་ན་མེད་ལ་འགོད་མཛད་གསོལ། །རྒྱལ་བ་སྲས་བཅས་དཀོན་མཆོག་རིན་པོ་ཆེ། །རྩ་གསུམ་ལྷ་ཚོགས་བདེན་པའི་སྟོབས་མངའ་བ། །མ་ལུས་བྱིན་རླབས་མཐུ་ལ་སྨོན་པའི་དོན། །མྱུར་འགྲུབ་ཆོས་དང་བཀྲ་ཤིས་གོང་འཕེལ་ཤོག ཅེས་པ་འདི་ནི། ཐུབ་བསྟན་རྡོ་རྗེའི་བྲག་གི་གདན་སར་རིག་འཛིན་མཆོག་གི་སྤྲུལ་སྐུར་བརྟན་བཞུགས་སུ་ཕུལ་བའོ།།